Diari Oficial de la Generalitat Valenciana


Sumari del DOGV 6299, del 29-06-2010 (2010/7390)

RESOLUCIÓ de 21 de juny de 2010, de la Conselleria d'Educació, per la qual es convoca procediment d'accés al cos d'inspectors d'Educació.
-----------------------------------------------------------------------------------------------------------------------------------------

### Dades del document

Número de DOGV
:   6299

Data del DOGV
:   29-06-2010

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2010/7390


Data del document
:   21-06-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 21 de juny de 2010, de la Conselleria d'Educació, per la qual es convoca procediment d'accés al cos d'inspectors d'Educació. [2010/7390]
Índex
Preàmbul
1. Normes generals
2. Requisits dels candidats
3. Sol·licituds i documentació
4. Admissió d'aspirants
5. Òrgans de selecció
6. Començament i desenrotllament de les proves
7. Sistema de selecció
8. Qualificació
9. Superació de les fases d'oposició i concurs
10. Presentació de documents
11. Nomenament de funcionaris en pràctiques
12. Fase de pràctiques
13. Nomenament de funcionaris de carrera
14. Aspirants a l'exercici temporal de llocs
Normes finals
Annex I. Barem per a la valoració dels mèrits
Annex II. Declaració de mèrits presentats
Annex III. Model de declaració jurada o promesa
Annex IV. Temari de la fase d'oposició
Annex V. Part B del temari de la fase d'oposició del procediment d'accés al cos d'inspectors d'Educació específic de l'administració educativa de la Comunitat Valenciana.
Annex VI. Titulacions que eximixen de les proves de coneixements dels idiomes oficials de la Comunitat Valenciana.
Annex VII. Instància per a sol·licitar formar part dels òrgans de selecció.
Annex VIII. Ubicació de les direccions territorials d'Educació.
Preàmbul
Les disposicions addicionals deu i dotze i el títol VII de la Llei Orgànica 2/2006, de 3 de maig, d'Educació, i el Reial Decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats en els cossos docents a què es referix la Llei Orgànica 2/2006 i es regula el règim transitori d'ingrés a què es referix la disposició transitòria dèsset de l'esmentada llei, establixen que el sistema d'accés al cos d'inspectors d'Educació serà el de concurs oposició; l'article 3 d'esta última disposició preceptua que les administracions públiques convocants, una vegada aprovades les seues respectives ofertes d'ocupació, realitzaran les convocatòries per a la provisió de les places autoritzades en les dites ofertes d'ocupació.
El capítol III del títol IV del Reglament d'ingrés, accessos i adquisició de noves especialitats entre els cossos docents, aprovat pel citat Reial Decret 276/2007, de 23 de febrer, és aplicable al procediment d'accés al cos d'inspectors d'Educació.
Pel Decret 62/2002, de 25 d'abril, del Consell, es regula l'acreditació dels coneixements lingüístics per a l'accés i la provisió de llocs en la funció pública docent no universitària a la Comunitat Valenciana.
Aprovada l'oferta d'ocupació pública docent en l'àmbit de gestió de la Generalitat pel Decret 66/2010, de 23 d'abril, del Consell, pel qual s'aprova l'oferta d'ocupació pública de personal docent no universitari dependent de la Conselleria d'Educació, de la Generalitat, per a l'any 2010, i complit el que preveu l'article 37 de la Llei 7/2007, de 12 d'abril, de l'Estatut Bàsic de l'Empleat Públic, i d'acord amb el que disposa l'article 3 del Reglament d'ingrés, accessos i adquisició de noves especialitats entre els cossos docents, aprovat pel Reial Decret 276/2007, de 23 de febrer, esta Conselleria, fent ús de les competències que té atribuïdes, i vista la proposta del director general de Personal de 18 de junio de 2010, i de conformitat amb esta, acorda convocar procediment d'accés al cos d'inspectors d'Educació, d'acord amb les bases següents:
1. Normes generals
1.1. Objecte
Es convoca procediment selectiu d'accés per a cobrir, en l'àmbit de gestió de la Conselleria d'Educació, 20 places del cos d'inspectors d'Educació (subgrup A1).
1.2. Distribució de les places
De conformitat amb el Decret 66/2010, de 23 d'abril, del Consell, pel qual s'aprova l'oferta d'ocupació pública de personal docent no universitari dependent de la Conselleria d'Educació, de la Generalitat, per a l'any 2010, el nombre de places convocades en la present convocatòria queda distribuït per torns de la manera següent:
- Accés lliure: 18
- Reserva discapacitat: 2
Si les places reservades a persones amb discapacitat acreditada no resulten cobertes, s'acumularan a les oferides en el torn d'accés lliure.
1.3. Lloc de realització de la prova.
La prova selectiva tindrà lloc a la localitat de Cheste (València)
1.4. Normativa aplicable
Al present procediment selectiu seran aplicables: la Llei Orgànica 2/2006, de 3 de maig, d'Educació (BOE núm. 106, de 4 de maig de 2006); la Llei 7/2007, de 12 d'abril, de l'Estatut Bàsic de l'Empleat Públic (BOE núm. 89, de 13 d'abril de 2007); el Reial Decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats en els cossos docents a què es referix la Llei Orgànica 2/2006, de 3 de maig (BOE núm. 53, de 2 de març de 2007), modificat pel Reial Decret 48/2010, de 22 de gener (BOE núm. 33,de 6 de febrer de 2010); el Decret 66/2010, de 23 d'abril, del Consell, pel qual s'aprova l'oferta d'ocupació pública de personal docent no universitari dependent de la Conselleria d'Educació, de la Generalitat, per a l'any 2010 (DOCV núm. 6253, 26 d'abril de 2010); el Decret 62/2002, de 25 d'abril, del Consell, pel qual es regula l'acreditació dels coneixements lingüístics per a l'accés i la provisió de llocs en la funció pública docent no universitària a la Comunitat Valenciana (DOGV núm. 4240, de 2 de maig de 2002); les altres disposicions d'aplicació general, així com el que disposa la present convocatòria.
2. Requisits dels candidats
2.1. Requisits generals
Per a ser admesos al procediment selectiu d'accés els aspirants hauran de reunir els requisits següents:
a) No haver sigut separat, per mitjà d'un expedient disciplinari, del servici de cap de les administracions públiques, ni trobar-se inhabilitat per sentència ferma per a l'exercici de les funcions públiques.
b) Tindre complits els setze anys i no haver arribat a l'edat establida, amb caràcter general, per a la jubilació forçosa.
c) Posseir la capacitat funcional per a l'exercici de les tasques, no patir malaltia ni estar afectat per limitació física o psíquica incompatible amb l'exercici de les funcions corresponents al cos d'inspectors d'Educació.
d) No ser funcionari de carrera, en pràctiques o estar pendent del corresponent nomenament en el cos d'inspectors d'Educació.
e) Estar en possessió del títol de doctor, llicenciat, enginyer, arquitecte o grau corresponent o títol equivalent.
f) Pertànyer a algun dels cossos que integren la funció pública docent no universitària.
g) Acreditar una antiguitat mínima de sis anys com a funcionari de carrera en algun dels cossos que integren la funció pública docent no universitària i una experiència docent de la mateixa duració.
h) Així mateix, tots els aspirants hauran d'acreditar el coneixement dels dos idiomes oficials de la Comunitat Valenciana, en la forma que establix la base 3.2 lletra b) o per mitjà de la realització de les proves descrites en la base 7.1 subapartat 2 de la present convocatòria.
2.2. Requisits específics per a participar per la reserva de discapacitats
Podran participar per este torn els aspirants que, a més de reunir els requisits generals, tinguen reconegut per l'òrgan competent de la Generalitat, de l'Estat o de la resta de les comunitats autònomes, una discapacitat el grau de la qual siga igual o superior al 33%, o que tinguen tal consideració en els termes que establix l'article 1.2 de la Llei 51/2003, de 2 de desembre, d'igualtat d'oportunitats, no discriminació i accessibilitat universal de les persones amb discapacitat, sempre que això no siga incompatible amb l'exercici de les funcions pròpies del cos d'inspectors d'Educació.
L'opció per esta reserva s'haurà de formular en la sol·licitud de participació amb una declaració expressa de reunir la condició exigida respecte d'això, que s'acreditarà, si s'obté plaça, per mitjà d'un certificat dels òrgans competents.
No obstant això, si en la realització de la prova se susciten dubtes al tribunal respecte de la capacitat de l'aspirant per a l'exercici de les activitats habitualment desenrotllades pels funcionaris del cos d'inspectors d'Educació, podrà demanar el corresponent dictamen de l'òrgan competent. En este cas, i fins que s'emeta el dictamen, l'aspirant podrà continuar participant condicionalment en el procés selectiu, i quedarà en suspens la resolució definitiva sobre l'admissió o exclusió del procés fins a la recepció del dictamen. Així mateix, si durant la fase de pràctiques se susciten dubtes sobre la dita capacitat, es podrà igualment demanar el dit dictamen, i es podrà continuar amb la fase de pràctiques a l'espera de recepció del dictamen.
El procés selectiu es realitzarà en condicions d'igualtat amb els aspirants del torn d'accés lliure, sense perjuí de les adaptacions previstes en la base 5.12 d'esta convocatòria.
Els aspirants que accedisquen per la reserva de discapacitat no podran concórrer al mateix temps pel torn d'accés lliure.
2.3. Data de referència dels requisits
Tots els requisits generals i específics enumerats anteriorment hauran de posseir-se el dia de finalització del termini de presentació d'instàncies i mantindre's fins al moment de la presa de possessió com a funcionari de carrera.
3. Sol·licituds i documentació
3.1. Instància
Els qui vullguen participar en este procediment hauran d'omplir i presentar una instància d'acord amb model oficial, que podran obtindre a través de la pàgina web de la Conselleria d'Educació (http://www.edu.gva.es) o en les direccions territorials d'Educació de la Generalitat.
La sol·licitud tindrà assignat un número de referència identificatiu que serà diferent en cada una, per això haurà de ser necessàriament un exemplar original (amb dos fulls autocopiatius) o bé un joc de tres còpies impreses a través d'Internet, de manera que no se'n podran fer fotocòpies, ja que cada sol·licitud ha de tindre un número de referència diferenciat.
Les persones que disposen de DNI amb certificat electrònic incorporat o firma electrònica de l'Autoritat de Certificació de la Comunitat Valenciana també podran fer la inscripció i l'abonament de les taxes per via telemàtica a través de la pàgina web de la Conselleria d'Educació (http://www.edu.gva.es). En este cas no serà necessària la presentació en cap registre.
A l'omplir la sol·licitud, els aspirants tindran en compte, a més de les instruccions que s'hi adjunten, les següents :
a) Els aspirants faran constar en el requadro 1.1 que participen pel cos d'inspectors d'Educació; en el requadro 1.2, el codi 001; i hauran de marcar el procediment pel qual es participa en l'apartat 1.5, l'opció 6.
b) Els aspirants amb discapacitat hauran d'indicar-ho en la sol·licitud, per a això utilitzaran el requadro 1.6. Així mateix, hauran de sol·licitar, expressant-ho en el requadro 1.8, les possibles adaptacions de temps i mitjans per a la realització dels exercicis en què esta adaptació siga necessària, i per a això adjuntaran a la instància un certificat de les adaptacions requerides expedit pels servicis competents de la Conselleria de Benestar Social o equivalents de l'Estat o d'altres comunitats autònomes.
c) Aquells aspirants que, per complir els requisits establits, estiguen exempts de les proves de coneixement dels idiomes oficials de la Comunitat Valenciana hauran de consignar-ho en l'apartat 2.5 de la instància, i també hauran d'indicar el motiu d'exempció al·legat en els espais reservats amb este fi.
3.2. Documentació a acompanyar
La instància de sol·licitud s'acompanyarà, amb caràcter general, de fotocòpia del document nacional d'identitat, document semblant del país d'origen o passaport vigents i, si és el cas, document d'identificació d'estranger (NIE).
3.3. Lloc de presentació
Les sol·licituds es presentaran preferentment en les direccions territorials d'Educació d'Alacant, Castelló o València (annex VIII) o bé en els llocs i forma que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en relació amb el que disposa l'article 1 del Decret 130/1998, de 8 de setembre, del Consell. En el cas que s'opte per presentar la sol·licitud davant d'una oficina de correus, es farà en sobre obert perquè la instància siga datada i segellada pel funcionari de correus abans de ser certificada. Si no es fa d'esta manera es considerarà presentada en la data d'entrada en qualsevol dels llocs establits en el paràgraf anterior.
Les sol·licituds subscrites pels participants en l'estranger es podran cursar, en el termini assenyalat en l'apartat 4 de la present base, a través de les representacions diplomàtiques o consulars espanyoles corresponents, que les remetran a continuació a l'organisme competent. L'interessat adjuntarà a la sol·licitud el comprovant bancari d'haver satisfet el pagament dels drets d'examen.
3.4. Termini de presentació
El termini de presentació de sol·licituds serà de 20 dies naturals comptats a partir de l'endemà de la publicació d'esta convocatòria en el Diari Oficial de la Comunitat Valenciana.
3.5. Drets d'examen
Els drets d'examen seran de 30,22 euros, incloent-hi la formació de l'expedient, i s'ingressaran per mitjà de l'imprés de la instància de participació en alguna de les entitats de crèdit col·laboradores que figuren en esta. Els gastos de transferència aniran a càrrec de l'interessat. En la sol·licitud haurà de figurar el segell de l'entitat bancària acreditatiu del pagament de drets, la falta del qual o l'abonament fora de termini determinaran l'exclusió de l'aspirant. En cap cas, la presentació i pagament en l'entitat bancària suposarà eliminació del tràmit de presentació, dins del termini i en la forma corresponent, de la sol·licitud.
De conformitat amb el que disposa l'article 132.2 del Decret Legislatiu 1/2005, de 25 de febrer, del Consell de la Generalitat, pel qual s'aprova el Text refós de la Llei de Taxes de la Generalitat, estan exempts del pagament de les tarifes els membres de famílies nombroses de categoria especial, sempre que adjunten a la sol·licitud una còpia de la documentació que ho acredite.
Així mateix, estan exempts del pagament de la tarifa d'inscripció en proves selectives per a l'accés a cossos docents els aspirants amb discapacitat igual o superior al 33%, sempre que ho acrediten documentalment junt amb la sol·licitud, i hauran d'ingressar la quantitat de 3,61 euros en concepte de formació d'expedient.
D'altra banda, disfrutaran d'una bonificació de 50% de la quota de les tarifes els membres de les famílies nombroses de categoria general, que també s'haurà de justificar documentalment junt amb la instància de participació, i en este cas hauran d'ingressar 15,11 euros.
4. Admissió d'aspirants
4.1. Llista provisional
Finalitzat el termini de presentació d'instàncies, la Direcció General de Personal dictarà una resolució per la qual declararà aprovada la llista provisional d'admesos i exclosos, que s'haurà de publicar en el Diari Oficial de la Comunitat Valenciana. En la llista hauran de constar els cognoms, nom, número del document nacional d'identitat, torn pel qual participa i si han declarat estar exempts de la realització de la prova de coneixement dels dos idiomes oficials de la Comunitat Valenciana, així com, si és el cas, la causa d'exclusió.
4.2. Esmena
Els aspirants exclosos disposaran d'un termini de deu dies, comptats a partir de l'endemà de la publicació de la resolució, per a poder esmenar el defecte que haja motivat la seua exclusió. Així mateix, els aspirants que hagen detectat errors en la consignació de les seues dades personals podran manifestar-ho en el mateix termini. Les reclamacions es dirigiran a la Direcció General de Personal i es presentaran per qualsevol de les formes previstes en l'apartat 3 de la base tercera de la present convocatòria.
4.3. Llista definitiva
Les reclamacions presentades seran acceptades o denegades per resolució expressa del director general de Personal, per la qual es declararà aprovada la llista definitiva d'admesos i exclosos, que serà publicada en el Diari Oficial de la Comunitat Valenciana.
4.4. Recursos
Contra esta resolució, que posa fi a la via administrativa, d'acord amb el que preceptua l'article 109 de la Llei 30/1992, de 26 de novembre, en la redacció donada per la Llei 4/1999, de 13 de gener, en relació amb la disposició final segona de la Llei 5/1983, de 30 de desembre, del Consell, i la disposició addicional quinze de la Llei 6/1997, de 14 d'abril, es podrà interposar amb caràcter potestatiu un recurs de reposició davant del director general de Personal en el termini d'un mes comptat des de l'endemà de la publicació o plantejar directament un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptats a partir de l'endemà de la publicació.
4.5. Pèrdua de drets
El fet de figurar en la relació d'admesos no prejutja que es reconega als interessats la possessió dels requisits exigits en el procediment que es convoca per mitjà de la present resolució. Quan de l'examen de la documentació que, d'acord amb la base deu d'esta convocatòria, s'ha de presentar en el cas de ser seleccionat es desprenga que no posseïxen algun dels requisits, els interessats perdran tots els drets que es podrien derivar de la seua participació en este procediment.
4.6. Devolució de la taxa
De conformitat amb el que establix l'article 9 del Decret Legislatiu 1/2005, de 25 de febrer, del Consell de la Generalitat, pel qual s'aprova el Text refós de la Llei de Taxes de la Generalitat, no es procedirà a la devolució de les taxes per drets d'examen en els supòsits d'exclusió dels aspirants dels procediments selectius per causes imputables exclusivament als interessats.
5. Òrgans de selecció
5.1. Selecció
La selecció dels participants en el procediment d'accés a què es referix esta convocatòria serà realitzada per un tribunal nomenat a este efecte. El tribunal serà nomenat mitjançant una resolució de la Direcció General de Personal que es publicarà en el Diari Oficial de la Comunitat Valenciana.
5.2. Tribunal
D'acord amb el que disposa l'article 7.2 del Reglament d'ingrés, accessos i adquisició de noves especialitats en els cossos docents aprovat pel Reial Decret 276/2007, de 23 de febrer, el tribunal estarà format per un nombre imparell de membres no inferior a cinc. Per al present procediment es fixa la composició del tribunal en cinc membres.
El tribunal estarà integrat per:
- Un president/presidenta, designat directament per la Direcció General de Personal, d'entre funcionaris de carrera en actiu del cos d'inspectors d'Educació o del cos d'inspectors al servici de l'administració educativa.
- Quatre vocals designats per mitjà de sorteig públic entre funcionaris de carrera en actiu del cos d'inspectors d'Educació o del cos d'inspectors al servici de l'administració educativa.
D'acord amb el que preveu l'article 7.7 del Reglament d'ingrés, accessos i adquisició de noves especialitats en els cossos docents aprovat pel Reial Decret 276/2007, de 23 de febrer, els funcionaris de carrera en actiu del cos d'inspectors d'Educació o del cos d'inspectors al servici de l'administració educativa que voluntàriament vullguen formar part dels òrgans de selecció com a vocals hauran de presentar una sol·licitud, ajustada a l'annex VII, dirigida a la Direcció Territorial d'Educació on presten servicis. Si hi ha peticions de participació voluntària, es podrà designar fins a un màxim de dos vocals titulars.
Actuarà com a secretari/ària el vocal de menor antiguitat en el cos, llevat que el tribunal acorde determinar-ho d'una altra manera.
Es designarà un tribunal suplent compost de la mateixa manera i designat pel mateix procediment que el tribunal titular.
5.3. Participació en els òrgans de selecció
De conformitat amb l'article 8.3 del Reglament d'ingrés, accessos i adquisició de noves especialitats en els cossos docents aprovat pel Reial Decret 276/2007, de 23 de febrer, la participació en els òrgans de selecció té caràcter obligatori. La no participació, a excepció d'allò que es preveu en les bases 5.4 i 5.6 d'esta convocatòria, donarà lloc a la corresponent responsabilitat.
5.4. Abstenció
Els membres del tribunal s'hauran d'abstindre d'intervindre quan concórrega en ells alguna de les circumstàncies previstes en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o si han realitzat tasques de preparació d'aspirants a proves selectives per al mateix cos en els cinc anys anteriors a la publicació d'esta convocatòria, i notificar-ho amb la deguda justificació documental.
El president/presidenta sol·licitarà dels membres del tribunal una declaració expressa de no trobar-se incursos en les circumstàncies previstes en el paràgraf anterior, i notificarà a la Direcció General de Personal les abstencions que siguen procedents entre els seus membres.
5.5. Termini per a l'abstenció
El termini per a manifestar l'abstenció serà de deu dies comptats a partir de l'endemà de la publicació en el Diari Oficial de la Comunitat Valenciana del nomenament del tribunal.
5.6. Recusació
Així mateix els aspirants podran recusar els membres del tribunal quan concórreguen en ells les circumstàncies a què es referix l'apartat 4 d'esta mateixa base.
5.7. Sessió constitutiva
Prèvia convocatòria del president/presidenta que es farà arribar al lloc de destinació dels vocals nomenats i en què assenyalarà el lloc, dia i hora de la reunió, tindrà lloc la sessió constitutiva del tribunal, a què hauran d'assistir tots els vocals nomenats, tant titulars com suplents. El tribunal es constituirà amb l'assistència del president/presidenta i el secretari/secretària o, si és el cas, dels qui els substituïsquen i la de la mitat, almenys, dels seus membres.
En la dita sessió l'òrgan de selecció, a més de constituir-se com a tal, acordarà totes les decisions que li corresponga amb vista al correcte desenrotllament del procediment selectiu.
La suplència del president/presidenta i del secretari/secretària del tribunal serà autoritzada per la Direcció General de Personal, i la dels vocals, en la mateixa sessió constitutiva, pel president/presidenta que haja d'actuar, i haurà de recaure sobre qualsevol dels vocals suplents nomenats. Una vegada constituït l'òrgan selectiu per a una actuació vàlida es requerirà la presència del president/presidenta i el secretari/secretària o, si és el cas, dels qui els substituïsquen, i la de la mitat, almenys, dels seus membres.
Arribat el moment d'actuació del tribunal, si este no s'ha pogut constituir a pesar d'haver seguit el procediment previst, la Direcció General de Personal adoptarà les mesures procedents per a garantir el dret dels aspirants a la participació en el procediment selectiu.
5.8. Substitució membres del tribunal
La Direcció General de Personal dictarà una resolució que es publicarà en el Diari Oficial de la Comunitat Valenciana, per la qual nomenarà els nous membres de l'òrgan de selecció que hagen de substituir els qui hagen perdut la seua condició per alguna de les causes previstes en els apartats 4 i 6 d'esta base.
5.9. Funcions del tribunal
Correspon al tribunal les funcions següents:
- La qualificació de la prova de la fase d'oposició.
- La valoració dels mèrits de la fase de concurs.
- El desenrotllament del procediment selectiu, d'acord amb el que disposa la present convocatòria.
- L'agregació de les puntuacions corresponents a la fase de concurs a les adjudicades en la fase d'oposició, l'ordenació dels aspirants i l'elaboració de les llistes dels aspirants que hagen superat ambdós fases.
- La declaració dels aspirants que hagen superat les fases de concurs i oposició, la publicació de les llistes corresponents, així com la seua elevació a l'òrgan convocant.
Dins de les distintes fases del concurs oposició, el tribunal, prèvia consulta, si és el cas, a la Direcció General de Personal, resoldrà tots els dubtes que puguen sorgir en l'aplicació d'estes bases i decidirà les actuacions a realitzar davant de circumstàncies excepcionals que, si és el cas, es puguen produir.
5.10. Assessors i ajudants
El tribunal podrà proposar a la Direcció General de Personal la incorporació als seus treballs d'assessors especialistes i ajudants tècnics. Serà funció dels primers assessorar els membres de l'òrgan de selecció en l'avaluació dels coneixements i mèrits. Els ajudants col·laboraran amb este òrgan realitzant les tasques tècniques de suport que estos els assignen. En la seua activitat els uns i els altres es limitaran a l'exercici de les seues competències respectives. La seua designació correspon a la Direcció General de Personal.
5.11. Procediment d'actuació
L'actuació de l'òrgan de selecció s'ajustarà en tot moment al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5.12. Adaptació del procediment als aspirants amb discapacitat
El tribunal adoptarà les mesures que calguen en aquells casos que resulte necessari de manera que els aspirants amb discapacitat gaudisquen de semblants oportunitats per a la realització dels exercicis que la resta dels participants. En este sentit, s'establiran per a les persones amb discapacitat que ho sol·liciten en la forma prevista en l'apartat 1 de la base tercera d'esta convocatòria les adaptacions possibles en temps i mitjans per a la seua realització.
5.13. Nombre màxim de places a cobrir
En cap cas el tribunal podrà declarar que han superat el procediment un nombre superior d'aspirants al de places convocades. Qualsevol proposta d'aprovats que contravinga el que s'ha establit anteriorment serà nul·la de ple dret.
5.14. Indemnitzacions
El tribunal que actue en estes proves selectives tindrà dret a la indemnització per raó del servici prevista en el Decret 24/1997, d'11 de febrer, modificat pel Decret 88/2008, de 20 de juny.
6. Començament i desenrotllament de les proves
6.1. Començament
La realització de la prova tindrà lloc a partir del dia 27 de setembre de 2010, sense perjuí del que preveu l'apartat 1 de la base sèptima per a les proves prèvies del coneixement de castellà i de valencià. L'hora i el lloc on s'haja de realitzar es determinarà en la resolució per la qual es declare aprovada la llista definitiva d'admesos i exclosos.
Els aspirants hauran d'anar proveïts del document nacional d'identitat, o document semblant del país d'origen, passaport o permís de conducció en què aparega la fotografia del titular o, si és el cas, document d'identificació d'estrangers (NIE).
Els aspirants seran convocats per a les seues actuacions davant del tribunal en crida única. A estos efectes, els convocats per a un exercici col·lectiu hauran de fer la seua presentació davant del tribunal en l'hora i data fixades en les crides, i seran exclosos del procediment selectiu d'accés els qui no hi compareguen. En el cas de proves individuals, els aspirants convocats per a cada dia hauran d'estar presents a l'hora fixada pel tribunal com a hora d'inici de les actuacions, i seran exclosos els qui no hi compareguen, excepte en els casos de força major degudament justificats i apreciats pel tribunal.
Una vegada començades les actuacions davant del tribunal no serà obligatòria la publicació de les successives crides dels aspirants en el Diari Oficial de la Comunitat Valenciana. Estos anuncis haurà de fer-los públics el tribunal en el local on s'estiguen celebrant les proves amb quaranta-huit hores, almenys, d'antelació al començament.
6.2. Desenrotllament
L'orde d'actuació dels aspirants s'iniciarà alfabèticament pel primer d'aquells el primer cognom del qual comence per la lletra que dispose la resolució de la Conselleria de Justícia i Administracions Públiques, que determinarà la lletra per a fixar l'orde d'actuació dels aspirants a totes les proves selectives que se celebren durant l'any 2010. En cas que arribat l'inici de les proves no s'haja publicat la resolució, serà aplicable l'establida per a l'any 2009.
Si el tribunal no compta amb aspirants el primer cognom dels quals comence per la dita lletra iniciaran l'orde d'actuació per la lletra o lletres següents en orde alfabètic.
En qualsevol moment el tribunal podrà requerir als opositors que acrediten la seua identitat.
Així mateix, si el tribunal té coneixement que algun dels aspirants no posseïx la totalitat dels requisits exigits per la present convocatòria, amb audiència prèvia de l'interessat, haurà de proposar la seua exclusió al director general de Personal, i comunicar-li així mateix les inexactituds o falsedats formulades per l'aspirant en la sol·licitud d'admissió al procediment selectiu als efectes procedents.
Contra la resolució d'exclusió de l'aspirant, que posa fi a la via administrativa, d'acord amb el que preceptua l'article 109, de la Llei 30/1992, de 26 de novembre, en la redacció donada per la Llei 4/1999, de 13 de gener, en relació amb la disposició final segona de la Llei 5/1983, de 30 de desembre, del Consell, i la disposició addicional quinze de la Llei 6/1997, de 14 d'abril, es podrà interposar amb caràcter potestatiu recurs de reposició davant de la Direcció General de Personal en el termini d'un mes comptat des de l'endemà de la notificació o interposar directament recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptats a partir de l'endemà de la notificació.
7. Sistema de selecció
De conformitat amb el que establix l'apartat 4 de la disposició addicional dotze de la Llei Orgànica 2/2006, de 3 de maig, d'Educació, així com l'article 42 del Reglament d'ingrés, accessos i adquisició de noves especialitats en els cossos docents aprovat pel Reial Decret 276/2007, de 23 de febrer, el sistema d'accés al cos d'inspectors d'Educació serà el de concurs oposició, i hi haurà a més una fase de pràctiques que formarà part del procés selectiu.
7.1. Prova de coneixement dels idiomes oficials de la Comunitat Valenciana.
De conformitat amb el que establix el Decret 62/2002 de 25 d'abril, del Consell, pel qual es regula l'acreditació dels coneixements lingüístics per a l'accés i la provisió de llocs en la funció pública docent no universitària a la Comunitat Valenciana, els aspirants en els procediments d'ingrés i accés hauran d'acreditar els coneixements, tant en expressió oral com escrita, dels dos idiomes oficials de la Comunitat Valenciana per mitjà d'una prova de caràcter eliminatori, que serà la primera a realitzar-se i consistirà en:
7.1.1. Valencià.
a) Prova oral: Suposarà el 30% del total i per a superar-la es necessitarà un mínim d'un 20%. Constarà de dos parts:
- Lectura d'un text de caràcter general d'entre cent i dos-centes paraules proposat pel tribunal.
- Exposició i diàleg sobre un tema prèviament preparat.
El temps per a realitzar-la serà de quinze minuts.
b) Prova escrita: Suposarà el 70% del total i per a superar-la es necessitarà un mínim d'un 35%. Constarà de tres parts:
- Preguntes sobre el contingut i el vocabulari d'un text llegit prèviament.
- Realització d'exercicis sobre construcció gramatical correcta de frases i expressions.
- Redacció sobre un tema general senzill a triar entre dos o més, d'aproximadament dos-centes paraules.
El temps per a realitzar-la serà de dos hores.
7.1.2. Castellà.
El contingut de la prova de coneixements de castellà s'ajustarà al que disposa el Reial Decret 1137/2002, de 31 d'octubre (BOE de 8 de novembre).
7.1.3. En la prova de coneixements dels idiomes oficials de la Comunitat Valenciana cada aspirant serà qualificat pel tribunal d'apte o no apte. Els aspirants que obtinguen la qualificació de no apte no podran continuar el procediment selectiu.
Quedaran exempts de la realització de la prova del coneixement dels dos idiomes oficials de la Comunitat Valenciana, els aspirants que acrediten estar en possessió d'algun dels títols, certificats o diplomes que s'indiquen en l'annex VI de la present convocatòria, així com els aspirants que siguen funcionaris de carrera per l'especialitat de Llengua i Literatura Valenciana i Llengua Castellana i Literatura, respectivament de cada idioma oficial, que s'haurà d'indicar en l'espai reservat amb este fi en l'imprés de sol·licitud.
Així mateix, estaran exempts de realitzar la prova de coneixement dels dos idiomes oficials de la Comunitat Valenciana, els aspirants que van participar en els procediments selectius convocats de conformitat amb el Decret 62/2002, de 25 d'abril, del Consell i van obtindre la qualificació d'apte, que s'haurà de consignar en l'apartat corresponent de la instància de participació.
En la llista provisional d'admesos i exclosos, que establix l'apartat 1 de la base quarta d'esta convocatòria, es farà constar els aspirants que declaren reunir els requisits a l'efecte de les exempcions de la prova de valencià, de castellà o d'ambdós.
Igualment es farà constar la dita circumstància en la llista definitiva d'admesos i exclosos, que es farà pública, d'acord amb el que establix l'apartat 3 de la base quarta d'esta convocatòria, una vegada estimades o desestimades les reclamacions presentades.
7.1.4. La realització d'esta prova, per a aquells aspirants que no n'estiguen exempts, tindrà lloc el dia, hora i en el lloc que es determine mitjançant una resolució de la Direcció General de Personal.
Per a la realització de la prova, la Direcció General de Personal, en funció del nombre d'aspirants que hagen de realitzar-la, nomenarà un o més tribunals, que estaran constituïts preferentment per professors de Llengua i Literatura Valenciana i Llengua i Literatura Castellana dels cossos de catedràtics o professors d'ensenyança secundària o de Valencià o Espanyol per a Estrangers dels cossos de catedràtics o de professors d'escoles oficials d'idiomes, que estaran subjectes al que preveu la base quinta, apartat 4, i la base quinta, apartat 6, d'esta convocatòria.
Abans de l'inici de la prova de la fase d'oposició el tribunal disposarà de la relació d'aspirants exempts o aptes en esta prova i que per tant poden continuar el procediment selectiu.
7.2. Fase d'oposició
7.2.1. De conformitat amb l'article 44 del Reial Decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats en els cossos docents a què es referix la Llei Orgànica 2/2006, de 3 de maig, la fase d'oposició consistirà en una prova en què es valoraran els coneixements pedagògics, d'administració i legislació educativa a la funció inspectora que realitzaran els aspirants, així com els coneixements i tècniques específiques per al seu exercici. Esta prova estarà dividida en tres parts segons l'orde que es menciona a continuació:
Primera part:
Consistirà en l'anàlisi d'un cas pràctic sobre les tècniques adequades per a l'actuació de la Inspecció d'Educació el qual serà proposat pel tribunal. La prova serà llegida davant del tribunal, que podrà formular a l'aspirant les preguntes o aclariments que estime pertinents. L'aspirant disposarà de dos hores per a la realització del cas i una hora, com a màxim, per a la lectura i les preguntes corresponents.
Segona part:
Consistirà en el desenrotllament per escrit d'un tema referit a la part A del temari, triat per l'aspirant d'entre dos extrets per sorteig pel tribunal. L'aspirant disposarà de tres hores per a la realització de la prova, finalitzada la qual el tribunal procedirà a la crida dels opositors per a la lectura pública.
Tercera part:
Consistirà en l'exposició oral d'un tema referit a la part B del temari, triat per l'aspirant d'entre dos extrets per sorteig pel tribunal. L'aspirant disposarà de trenta minuts per a la preparació del tema i d'una hora per a l'exposició. El tribunal podrà formular les preguntes o aclariments que estime pertinents en un temps màxim de trenta minuts.
7.2.2. D'acord amb l'Orde EDU/3429/2009, d'11 de desembre, per la qual s'aprova el temari d'oposició del procediment selectiu d'accés al cos d'inspectors d'Educació (BOE núm. 306, de 21 de desembre), serà aplicable a esta convocatòria els temes arreplegats en l'annex IV de la present resolució. Així mateix, basant-se en l'article 43.3 del Reglament d'ingrés i accés a cossos docents aprovat pel Reial Decret 276/2007, de 23 de febrer i l'article 2 de l'esmentada Orde EDU/3429/2009, als temes de la part B del temari s'afigen els temes específics de l'administració educativa de Comunitat Valenciana arreplegats en l'annex V.
7.3. Fase de concurs
7.3.1. Només seran tinguts en compte els mèrits perfeccionats amb anterioritat a la finalització del termini de presentació de sol·licituds establit en l'apartat 4 de la base tercera d'esta resolució, acreditats documentalment com s'indica en l'annex I. A estos efectes el tribunal podrà confrontar els documents que aporten els aspirants per a la valoració dels seus mèrits.
Els aspirants es responsabilitzen expressament de la documentació aportada. En cas de falsedat o manipulació en algun document perdran el dret a la participació en la present convocatòria, amb independència de la responsabilitat que siga procedent.
L'Administració es reserva el dret a requerir en qualsevol moment del desenrotllament del procediment l'acreditació de la documentació que es considere necessària.
7.3.2. Presentació de mèrits
Per a la valoració dels mèrits, els aspirants que superen la fase d'oposició hauran de presentar els seus mèrits davant del tribunal, ordenats segons els quatre blocs que conformen el barem de l'annex I d'esta convocatòria, adjuntant el model de declaració de mèrits de l'annex II. A estos efectes, quan el tribunal faça pública la qualificació de la prova de la fase d'oposició, publicarà així mateix en el tauler d'anuncis del lloc d'actuació la data i l'hora en què s'han d'entregar els dits mèrits.
La citació per a l'entrega de mèrits no serà abans de 24 hores comptades a partir de la publicació de les qualificacions de la prova.
8. Qualificació
8.1. Qualificació de la fase d'oposició
Cada una de les tres parts de què consta la prova es qualificarà de 0 a 10 punts.
Per a superar la prova, els aspirants hauran d'obtindre, en cada part, almenys la mitat de la qualificació màxima establida, i la puntuació final serà el resultat de ponderar en un 40% la puntuació obtinguda en la primera part i en un 30% cada una de les altres dos parts.
La puntuació de cada aspirant en esta prova serà la mitjana aritmètica de les qualificacions de tots els membres presents en el tribunal. Quan entre les puntuacions atorgades pels membres del tribunal hi haja una diferència de tres o més enters, seran automàticament excloses la qualificació màxima i mínima, i es traurà la puntuació mitjana entre les qualificacions restants.
Finalitzada la prova, el tribunal farà públiques en els taulers d'anuncis del local on actue les puntuacions obtingudes per tots els participants.
8.2. Qualificació de la fase de concurs
L'assignació de la puntuació que corresponga als aspirants en la fase del concurs, segons el barem arreplegat en l'annex I de la present convocatòria, serà efectuada pel tribunal.
La puntuació aconseguida pels aspirants en la fase de concurs es farà pública en el tauler d'anuncis del lloc d'actuació del tribunal.
Contra esta els interessats podran presentar, en el termini de 5 dies naturals a partir de l'endemà de la seua exposició, les al·legacions que estimen oportunes, per mitjà d'un escrit dirigit al president/a del tribunal.
Una vegada estimades o desestimades les reclamacions presentades, el tribunal farà públics els resultats de la valoració definitiva dels mèrits. La publicació es durà a terme en els taulers d'anuncis del lloc d'actuació del tribunal, i amb esta s'entendrà efectuat el tràmit de notificació de la resolució de les al·legacions.
Contra esta resolució, els interessats podran interposar un recurs d'alçada davant del director general de Personal en el termini d'un mes a comptar de l'endemà de la seua publicació en els taulers d'anuncis, d'acord amb el que preveuen els articles 107, 114 i 115 de la Llei 30/1992, de 26 de novembre, en la redacció donada per la Llei 4/1999, de 13 de gener.
La documentació presentada no serà tornada als participants i quedarà en poder de l'administració convocant, sense perjuí del que disposa l'article 35 de l'esmentada Llei 30/1992.
9. Superació de les fases d'oposició i concurs
9.1. Seleccionats
Seran seleccionats per a passar a la fase de pràctiques aquells aspirants que, ordenats segons la puntuació global de les fases d'oposició i concurs, tinguen un número d'orde igual o inferior al nombre de places convocades.
Per a l'obtenció de la puntuació global, el tribunal ponderarà en dos terços la puntuació obtinguda en la fase d'oposició i en un terç la puntuació obtinguda en la fase de concurs, i la puntuació global resultarà de la suma d'ambdós fases una vegada realitzades les ponderacions mencionades.
El tribunal agregarà, una vegada ponderades, les puntuacions de la fase de concurs a aquells aspirants que hagen aconseguit les puntuacions mínimes exigides en la fase d'oposició, els ordenaran segons les puntuacions totals obtingudes i determinarà els aspirants que han superat el procés d'acord amb el que establix l'apartat 1 de la present base.
9.2. Desempats
Si es produïxen empats en l'ordenació dels aspirants, es resoldran atenent, successivament, els criteris següents:
1. Més puntuació en la fase d'oposició.
2. Més puntuació en cada un dels exercicis de l'oposició per l'orde en què apareixen en la present convocatòria.
3. Més puntuació en els apartats del barem de mèrits per l'orde en què estos apareguen en l'annex I de la convocatòria.
4. Més puntuació en els subapartats del barem de mèrits per l'orde en què estos apareguen en l'annex I de la convocatòria.
Si després d'aplicar els criteris anteriors subsistixen els empats en la qualificació per a determinar els aspirants seleccionats, es resoldran per mitjà d'una prova complementària davant del tribunal, consistent en el desenrotllament d'un tema extret a l'atzar d'entre els qui formen la part B del temari oficial, durant un temps màxim de 30 minuts.
9.3. Aprovats i places
En cap cas es podrà declarar que han superat el procediment selectiu, i per tant aprovat, un nombre més gran d'aspirants que el nombre de places convocades.
9.4. Llista d'aspirants seleccionats
Finalitzades les actuacions a què es referixen els apartats anteriors, el tribunal elaborarà la llista d'aspirants seleccionats, que s'ordenarà per la puntuació obtinguda i que es farà pública en els taulers d'anuncis de la Conselleria d'Educació i de les seues direccions territorials. Un exemplar d'esta s'elevarà a l'òrgan convocant, amb la resta de la documentació corresponent al desenrotllament del procediment selectiu.
9.5. Recursos
Contra l'acte del tribunal pel qual s'aprova la llista d'aspirants seleccionats, es podrà interposar recurs d'alçada davant del director general de Personal en el termini d'un mes a comptar de l'endemà del dia de publicació de la llista en el tauler d'anuncis corresponent, de conformitat amb el que disposen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener.
9.6. Modificació del nombre de places
La declaració de pròrroga en la fase de pràctiques o la renúncia als drets derivats del procediment selectiu no suposarà modificació en les places assignades a la resta d'aspirants.
9.7. Accés per altres administracions educatives
Els aspirants que concórreguen i superen el procés d'accés en el cos d'inspectors en convocatòries corresponents a distintes administracions educatives hauran d'optar, en el termini de 10 dies comptats a partir de l'endemà del dia de publicació de les llistes d'aprovats, per una d'estes per mitjà d'instància dirigida a la Direcció General de Personal, renunciant a tots els drets que els puguen correspondre per la seua participació en les restants. Si no es realitza esta opció, l'acceptació del primer nomenament com a funcionari en pràctiques s'entendrà com a renúncia tàcita als restants.
10. Presentació de documents
10.1. Presentació
En el termini d'un mes a comptar de l'endemà del dia que es faça pública la llista d'aspirants seleccionats, estos hauran de presentar en la Direcció General de Personal de la Conselleria d'Educació, per qualsevol dels mitjans assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en relació amb el que disposa l'article 1 del Decret 130/1998, de 8 de setembre, del Consell, la documentació següent:
a) Fotocòpia compulsada del títol al·legat per a participar o certificat acadèmic original (amb una antiguitat màxima de tres mesos), o una fotocòpia compulsada, que acredite haver realitzat tots els estudis per a l'obtenció del títol i certificat de pagament dels drets d'expedició del títol (Orde de 8 de juliol de 1988 del Ministeri d'Educació i Ciència). En cas que la data del títol o del certificat acadèmic siga posterior al dia en què va expirar el termini de presentació de sol·licituds fixat en la convocatòria, haurà de fer-se constar la data d'acabament dels estudis.
En cas que la titulació s'haja obtingut en l'estranger, s'haurà d'adjuntar la corresponent credencial d'homologació, segons el que preveu el Reial Decret 285/2004, de 20 de febrer, o credencial de reconeixement a l'empara del que establix el Reial Decret 1837/2008, de 8 de novembre.
b) Declaració jurada o promesa de no haver sigut separat, per mitjà d'un expedient disciplinari, del servici de cap administració pública, ni trobar-se inhabilitat per a l'exercici de funcions públiques, segons el model que figura com a annex III d'esta convocatòria.
Els aspirants que no posseïsquen la nacionalitat espanyola hauran de presentar declaració jurada o promesa de no estar sotmesos a sanció disciplinària o condemna penal que impedisca, en el seu estat, l'accés a la funció pública, segons el model que figura com a annex III d'esta convocatòria.
c) Fotocòpia del document nacional d'identitat, document semblant del país d'origen o passaport vigents i, si és el cas, document d'identificació d'estranger (NIE).
d) Fotocòpia compulsada del títol, certificat o diploma, al·legat per a l'exempció de la prova de coneixements dels dos idiomes oficials de la Comunitat Valenciana, en cas d'haver al·legat l'exempció.
e) Certificat o full de servicis de la direcció territorial d'Educació o del ministeri o organisme de què depenga, per a acreditar la pertinença a algun dels cossos que integren la funció pública docent amb una antiguitat mínima de sis anys i una experiència docent de la mateixa duració.
10.2. Opció percepció de remuneracions
Els aspirants que hagen superat les fases de concurs i oposició hauran de formular opció per la percepció de remuneracions, durant la seua condició de funcionaris en pràctiques, de conformitat amb el que preveu el Decret 33/1999, de 9 de març, del Consell, pel qual s'aprova el Reglament de selecció, provisió de llocs de treball i carrera administrativa del personal comprés en l'àmbit d'aplicació de la Llei de Funció Pública Valenciana.
10.3. Anul·lació de les actuacions
Els qui, dins del termini fixat, i excepte els casos de força major, no presenten la documentació, o de l'examen d'esta es deduïsca que no tenen algun dels requisits assenyalats en la base segona, no podran ser nomenats funcionaris de carrera del cos d'inspectors i quedaran anul·lades les seues actuacions, sense perjuí de la responsabilitat en què hagen incorregut per falsedat en la sol·licitud inicial.
11. Nomenament de funcionaris en pràctiques
La Direcció General de Personal nomenarà funcionaris en pràctiques els aspirants seleccionats. Estos aspirants hauran de realitzar les pràctiques en els destins adjudicats, i s'entendrà que renuncien al procediment selectiu els qui no s'hi incorporen.
12. Fase de pràctiques
12.1. Avaluació
L'avaluació de la fase de pràctiques haurà de garantir que els aspirants posseïsquen l'adequada preparació per a dur a terme les funcions atribuïdes al cos d'inspectors d'Educació. La duració d'esta serà de quatre mesos, i el seu desenrotllament serà regulat mitjançant una resolució de la Direcció General de Personal.
El tribunal actuarà com a comissió qualificadora que avaluarà la fase de pràctiques i garantirà que els aspirants posseïxen les capacitats necessàries per a l'exercici de la inspecció i es referirà tant a l'exercici professional com a les activitats de formació que hauran de realitzar els candidats.
Finalitzada la fase de pràctiques, la comissió qualificadora serà l'encarregada, d'acord amb els criteris que establisca l'esmentada resolució, de l'avaluació final, amb la qualificació «d'apte» o «no apte».
12.2. No superació fase de pràctiques
Els aspirants que no superen la fase de pràctiques per haver sigut declarats no aptes, podran incorporar-se amb els aspirants seleccionats de la següent promoció que es convoque, per a repetir, per una sola vegada, la realització de la fase de pràctiques, i en este cas el número d'orde que ocuparà serà l'immediatament següent al que corresponga a l'últim dels aspirants seleccionats. En cas de no poder incorporar-se a la següent promoció per no haver-se convocat eixe any procediment selectiu, realitzarà la fase de pràctiques durant el curs següent a aquell en què va ser qualificat de no apte. Els qui no s'incorporen per a repetir la fase de pràctiques o aquells que siguen declarats no aptes per segona vegada, perdran tots els drets al seu nomenament com a funcionaris de carrera, mitjançant una resolució motivada de la Direcció General de Personal, d'acord amb el que disposa l'article 31 del Reglament d'ingrés, accessos i adquisició de noves especialitats en els cossos docents, aprovat pel Reial Decret 276/2007, de 23 de febrer.
12.3. Règim juridicoadministatiu
Des del moment del nomenament de funcionaris en pràctiques fins al nomenament com a funcionaris de carrera del cos d'inspectors d'Educació, el règim juridicoadministratiu dels opositors serà el de funcionari en pràctiques, si bé mantindran la situació administrativa que els corresponga en el cos docent d'origen.
13. Nomenament de funcionaris de carrera
13.1. Nomenament
Conclosa la fase de pràctiques i comprovat que tots els aspirants declarats aptes reunixen els requisits generals i específics de participació establits en la present convocatòria, la Direcció General de Personal aprovarà l'expedient del procés selectiu, que es publicarà en el Diari Oficial de la Comunitat Valenciana, i es remetrà la llista de seleccionats al Ministeri d'Educació, que procedirà al nomenament i expedició dels corresponents títols de funcionaris de carrera del cos d'inspectors d'Educació dels aspirants seleccionats en el procediment selectiu dut a terme per la present convocatòria, amb efectes del dia u de setembre del curs escolar següent a aquell en què van ser declarats aptes en la fase de pràctiques.
13.2. Primera destinació definitiva
D'acord amb el que preveu l'article 10.1 d) del Reglament d'ingrés, accessos i adquisició de noves especialitats en els cossos docents, aprovat pel Reial Decret 276/2007, de 23 de febrer, els aspirants que hagen superat el procés selectiu hauran d'obtindre la seua primera destinació definitiva en l'àmbit de gestió de la Conselleria d'Educació acudint amb caràcter forçós al concurs, conforme disposa l'article 2, apartats 2 i 3, del Reial Decret 2112/1998, de 2 d'octubre.
14. Aspirants a l'exercici temporal de llocs
14.1. Requisits
Els aspirants admesos al concurs oposició passaran a formar part de la llista per a l'exercici temporal de llocs de treball del cos d'inspectors, quan complisquen els requisits següents:
a) No haver superat el procés selectiu.
b) Haver superat, almenys, dos parts de la prova de la fase d'oposició.
14.2. Ordenació dels aspirants
La llista autonòmica per a l'exercici temporal de llocs de treball del cos d'inspectors d'Educació vindrà ordenada, en primer lloc, pels aspirants que van superar les tres parts de la prova de la fase d'oposició (bloc primer); i, en segon lloc, pels qui van superar dos parts de l'esmentada prova (bloc segon). Dins de cada un d'estos blocs, el personal s'ordenarà per la puntuació final que hagen obtingut en la fase d'oposició, una vegada realitzades les ponderacions corresponents.
Normes finals
1. D'acord amb el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, la falta de resolució expressa de les sol·licituds o reclamacions regulades en esta resolució tindrà efectes desestimatoris de la sol·licitud o reclamació.
2. De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, contra la present resolució, que posa fi a la via administrativa, es podrà interposar recurs potestatiu de reposició davant del conseller d'Educació, en el termini d'un mes a comptar de l'endemà de la seua publicació en el Diari Oficial de la Comunitat Valenciana, o plantejar directament recurs contenciós administratiu davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.
València, 21 de juny de 2010.- El conseller d'Educació: Alejandro Font de Mora Turón.
ANNEX I
Barem de mèrits per a accés al cos d'inspectors d'Educació
Els aspirants no podran aconseguir més de 10 punts per la valoració dels seus mèrits.
I. Trajectòria professional (fins a un màxim de 3,0000 punts).
1.1 Treball desenrotllat:
1.1.1 Per cada any d'experiència docent que supere els sis exigits com a requisit, com a funcionari de carrera dels cossos que integren la funció pública docent: 0,5000 punts.
Per cada mes: 0,0416 punts
Documentació acreditativa: si no consta en el full de servicis l'antiguitat, s'haurà d'aportar una fotocòpia compulsada del document justificatiu de l'antiguitat.
1.1.2 Per cada any de servici en llocs de l'administració educativa de nivell 26 o superior: 0,5000 punts.
Per cada mes: 0,0416 punts
Documentació acreditativa: full de servicis certificat per la Direcció General d'Administració Autonòmica de la Conselleria de Justícia i Administracions Públiques o òrgan competent de l'Estat o de la resta de les comunitats autònomes, fent constar presa de possessió i cessament.
1.2 Per pertànyer als cossos de catedràtics: 2,0000 punts.
Per este apartat es valoraran com a màxim cinc anys posteriors als sis anys d'exercici professional exigits per la convocatòria.
II. Exercici com a inspector accidental (fins a un màxim de 2,0000 punts).
2. 1 Per cada any de servici en llocs d'inspector accidental: 0,7500 punts.
Per cada mes: 0,0625 punts.
Per este apartat només seran tinguts en compte els anys prestats com a inspector accidental en llocs obtinguts com a resultat de la seua participació en els concursos de mèrits convocats per a la seua provisió. No seran susceptibles de valoració aquells anys de servici que s'hagen valorat per a ingressar o accedir al cos de la funció pública de què es tracte.
Documentació acreditativa: fotocòpia compulsada del document justificatiu del nomenament expedit per les direccions territorials d'Educació o òrgan competent del Ministeri d'Educació o de la resta d'administracions autonòmiques en què conste la data de la presa de possessió i de cessament o continuïtat, si és el cas.
III. Exercici de càrrecs directius i de coordinació didàctica (fins a un màxim de 3,0000 punts).
3.1 Per cada any com a director de centres públics docents o centres de professors i recursos, amb avaluació positiva, quan haja sigut realitzada: 0,7500 punts.
3.2 Per l'exercici d'altres càrrecs directius o de coordinació didàctica:
3.2.1 Per cada any com a vicedirector, cap d'estudis, secretari o vicesecretari, en centres públics: 0,5000 punts.
3.2.2 Per cada any de servici com a cap de departament o com a coordinador de cicle en l'Educació Primària, en centres públics: 0,1000 punts.
3.2.3. Per cada any de servicis com a assessor de formació permanent o figures anàlogues, així com director d'agrupacions de llengua i cultura espanyoles: 0,1000 punts.
Per este apartat no seran susceptibles de valoració aquells càrrecs directius que s'hagen valorat per a ingressar o accedir al cos de la funció pública de què es tracte.
Documentació acreditativa: fotocòpia compulsada del document justificatiu del nomenament expedit per les direccions territorials d'Educació o òrgan competent del Ministeri d'Educació o de la resta d'administracions autonòmiques en què conste la data de la presa de possessió i de cessament o continuïtat, si és el cas.
IV. Preparació científica i didàctica i altres mèrits (fins a un màxim de 2,0000 punts).
4.1 Preparació científica i didàctica (màxim 0,7000 punts).
4.1.1 Per cada títol de llicenciat, arquitecte o enginyer diferent de l'al·legat per a l'accés: 0,2000 punts.
Documentació acreditativa: certificat acadèmic o fotocòpia compulsada/confrontada del títol al·legat o, si és el cas, certificat de l'abonament de drets d'expedició d'acord amb l'Orde de 8 de juliol de 1988, del Ministeri d'Educació i Ciència (BOE de 13 de juliol).
4.1.2 Per cada títol de doctor: 0,5000 punts.
Documentació acreditativa: certificat acadèmic o fotocòpia compulsada/confrontada del títol de doctor o certificat d'abonament de drets d'expedició (Orde 8 de juliol de 1988, del Ministeri d'Educació i Ciència).
4.2 Preparació específica per a l'exercici de la funció inspectora (màxim 0,5000 punts).
Es consideraran les activitats de formació homologades específicament relacionades amb la funció inspectora.
- Per cursos de 20 hores: 0,1000 punts
- Per cursos de més de 20 hores: 0,2000 punts
Documentació acreditativa: certificat dels cursos expedit per l'òrgan o autoritat competent de la corresponent administració educativa o universitat en què conste de manera expressa el nombre d'hores de duració del curs, i, si és el cas, l'homologació o reconeixement; si no s'aporta certificat no s'obtindrà puntuació per este apartat.
4.3 Coneixement d'idiomes (màxim 0,3000 punts).
- Per cada certificat de Nivell Intermedi de l'Escola Oficial d'Idiomes: 0,1000 punts.
- Per cada certificat de Nivell Avançat de l'Escola Oficial d'Idiomes: 0,2000 punts.
La possessió del certificat de Nivell Avançat engloba els dos nivells.
Documentació acreditativa: certificat acadèmic o fotocòpia compulsada/confrontada del títol al·legat o, si és el cas, certificat de l'abonament de drets d'expedició d'acord amb l'Orde de 8 de juliol de 1988, del Ministeri d'Educació i Ciència (BOE de 13 de juliol).
4.4 Avaluació de la funció docent amb valoració positiva (màxim 0,5000 punts).
Notes:
Primera. Únicament seran baremats aquells mèrits perfeccionats fins a la data de finalització del termini de presentació de sol·licituds.
Segona. Només es valoraran els servicis prestats en les ensenyances que correspon impartir als cossos regulats en la Llei Orgànica 2/2006, d'Educació.
Tercera. Els documents redactats en llengües d'altres comunitats autònomes hauran de traduir-se a una de les dos llengües oficials de la Comunitat Valenciana per a la seua validesa, de conformitat amb el que preveu l'article 36 de la Llei 30/1992, de 26 de novembre.
En el cas de llengües estrangeres, hauran de ser traduïts per intèrpret jurat.
Quarta. Els servicis prestats seran valorats en un sol dels apartats 1.1.1 i 1.1.2, i no poden acumular-se les puntuacions quan els servicis s'hagen prestat simultàniament.
Quinta. Tindrà la consideració de mes complet trenta dies de servici, siguen estos continuats o no.
Sexta. En els apartats 3.2.1 i 3.2.2 s'entén per centres públics els integrats en la xarxa pública de centres creats i sostinguts per les administracions educatives.Annex III
Model de declaració jurada o promesa per a aspirants
de nacionalitat espanyola
(Nom i cognoms) ..., amb domicili a ..., i amb document nacional d'identitat número ..., declare sota jurament o promet, a l'efecte de ser nomenat funcionari del cos ..., no haver sigut separat del servici de qualsevol de les administracions públiques o dels òrgans constitucionals o estatutaris de les comunitats autònomes, ni trobar-me en inhabilitació absoluta o especial per a ocupacions o càrrecs públics per resolució judicial.
Data i firma:
Model de declaració jurada o promesa per a aspirants
que no posseïsquen la nacionalitat espanyola.
(Nom i cognoms) ..., amb domicili a ... i amb document d'identitat número ..., declare sota jurament o promet, a l'efecte de ser nomenat funcionari del cos ..., no trobar-me inhabilitat o en situació equivalent ni haver sigut sotmés a sanció disciplinària o condemna penal que impedisca, en el meu país, l'accés a la funció pública.
Data i firma:
Annex IV
Temari de la fase d'oposició
ANNEX IV-A
Part A del temari de la fase d'oposició del procediment d'accés al cos d'inspectors d'Educació
1. L'educació com a dret fonamental del ciutadà. L'educació obligatòria: origen, extensió i tendències.
2. Les necessitats educatives de la societat actual. El concepte de l'educació com un procés permanent.
3. La dimensió educativa en la Unió Europea. Els programes educatius europeus.
4. L'acció educativa en l'exterior.
5. Els objectius del sistema educatiu en el marc dels objectius educatius europeus.
6. La Llei Orgànica 2/2006, de 3 de maig, d'Educació. Estructura, principis, fins i contingut.
7. El sistema educatiu a Espanya: característiques, estructura i organització.
8. Qualitat i equitat en l'educació. Educació i cohesió social. Polítiques de millora.
9. L'ensenyança bàsica com a garantia d'una educació comuna per a l'alumnat i l'atenció a la diversitat com a principi fonamental. Elements del currículum. Les competències bàsiques com a element cohesionador del currículum.
10. L'orientació educativa i professional. L'acció tutorial com a tasca docent.
11. El procés d'ensenyança-aprenentatge. Elements i fases del procés. Condicions i estils d'aprenentatge.
12. La dimensió ètica de l'educació: educació en valors.
13. La igualtat d'oportunitats en educació. Mesures específiques d'atenció a la diversitat.
14. Educació per a la igualtat. Coeducació. Educació en contextos multiculturals.
15. Les tecnologies de la informació i de la comunicació. La seua incidència en l'educació i en la gestió dels centres.
16. El foment de la lectura i l'ús de la biblioteca. Desenrotllament de la competència lectora, hàbits i actituds. Mesures i programes.
17. Principis i models generals d'avaluació en el sistema educatiu. Tipus, fins i procediments d'avaluació educativa.
18. El sentit de l'avaluació dins del procés d'ensenyança-aprenentatge. Característiques de l'avaluació en l'Educació Infantil, en l'Educació Primària, en l'Educació Secundària Obligatòria, en el Batxillerat i en la Formació Professional.
19. Experimentació, investigació i innovació educativa. Dificultats i estratègies en la introducció, difusió i consolidació d'innovacions educatives. Avaluació de la innovació educativa.
20. La formació del professorat: la formació inicial i la formació permanent. Estructures de la formació del professorat. Avaluació de la incidència de la formació en la pràctica docent.
21. La participació de la comunitat escolar en el sistema educatiu espanyol. Òrgans de participació. Principals tendències en la Unió Europea.
22. L'autonomia pedagògica, organitzativa i de gestió dels centres docents. Principis que la regixen i principals tendències en la Unió Europea.
23. El projecte educatiu del centre. La concreció del currículum i les programacions de cicle, departament i aula.
24. Elements estructurals i organitzatius dels centres docents. Òrgans col·legiats de govern i de coordinació docent dels centres públics. Estratègies organitzatives per a afavorir l'atenció a tots els alumnes segons les seues necessitats específiques.
25. La direcció dels centres públics. L'equip directiu. Selecció i formació de directors i directores. Competències de la funció directiva. Models europeus de direcció i gestió de centres.
26. Principals característiques de l'alumnat de 0 a 6 anys. Finalitat de l'Educació Infantil. Objectius, organització i principis pedagògics. Normativa bàsica.
27. Principals característiques de l'alumnat de 6 a 12 anys. Finalitat de l'Educació Primària. Objectius, organització, principis pedagògics i competències bàsiques. Avaluació general de diagnòstic. Normativa bàsica.
28. Característiques de l'alumnat de 12 a 18 anys. Finalitat de l'Educació Secundària. Objectius, organització, principis pedagògics i competències bàsiques. Programes de Diversificació Curricular. Programes de Qualificació Professional Inicial. Avaluació general de diagnòstic. Normativa bàsica.
29. Finalitat del Batxillerat. Normativa bàsica. Modalitats i optativitat. Avaluació i promoció. Prova d'accés a la universitat.
30. Finalitat de la Formació Professional. Normativa bàsica. La Llei de les Qualificacions i de la Formació Professional.
31. Les ensenyances de règim especial: les ensenyances d'idiomes, les ensenyances artístiques, les ensenyances esportives. Normativa bàsica.
32. L'Educació de Persones Adultes. L'educació a distància. Normativa bàsica.
33. Alumnat amb necessitats específiques de suport educatiu. Principis pedagògics, escolarització i programes específics.
34. Normativa sobre el professorat d'Educació Infantil i Primària: requisits d'ingrés, selecció, especialitats, adscripció i mobilitat.
35. Normativa sobre el professorat d'Educació Secundària: requisits d'ingrés, selecció, especialitats i mobilitat.
36. Els centres docents. Requisits mínims dels centres que impartixen ensenyances de règim general.
37. Els centres privats. Tipus de centres. Autorització de centres privats. Competències i caràcter propi. Els centres privats concertats. Disposicions que els regulen.
38. L'admissió de l'alumnat en els centres sostinguts amb fons públics en la Llei Orgànica 2/2006, de 3 de maig, d'Educació. Igualtat en l'aplicació de les normes d'admissió. Escolarització equilibrada. Garanties de gratuïtat.
39. La supervisió escolar: plantejaments, tendències i escoles.
40. La Inspecció educativa a Espanya: estudi històric.
41. La Inspecció educativa en els països de la Unió Europea: estudi comparat.
42. Funcions i atribucions de la Inspecció educativa. Normes bàsiques de funcionament. Deontologia professional.
43. La supervisió i control, des del punt de vista pedagògic i organitzatiu, del funcionament dels centres educatius, així com els programes que hi incidixen.
44. La supervisió de la pràctica docent i de la funció directiva. Tècniques i instruments. Col·laboració en la seua millora contínua.
45. Tipus d'actuació de l'inspector en el centre. La visita d'inspecció.
46. Els informes d'inspecció. Classes d'informes. Normes per a la seua elaboració i tràmit.
47. Modalitats d'intervenció en l'assessorament als equips directius, al professorat i als distints òrgans de coordinació docent. La informació als sectors de la comunitat educativa.
48. L'avaluació de l'alumnat en les distintes etapes del sistema educatiu. Titulacions a què conduïxen les diferents ensenyances. Normativa bàsica. Actuació de la Inspecció educativa.
49. L'avaluació de la pràctica docent del professorat: finalitats, indicadors, agents i instruments d'avaluació. Participació de la Inspecció en l'avaluació del professorat.
50. L'avaluació de la funció directiva: models, finalitats, agents i instruments d'avaluació. Actuació de la Inspecció educativa.
51. Avaluació interna i externa dels centres docents. Finalitats, estratègies i instruments. Avaluació de processos i de resultats. Informes d'avaluació. Els plans de millora. Actuació de la Inspecció educativa.
52. L'avaluació del sistema educatiu: finalitats, àmbits, indicadors i instruments. Avaluacions generals de diagnòstic. Òrgans de gestió. L'Institut d'Avaluació del Ministeri d'Educació. El paper de la Inspecció educativa en l'avaluació del sistema educatiu.
53. Llei de Règim Jurídic de les Administracions Públiques i del Procediment Administratiu Comú. Tramitació dels procediments administratius.
54. Òrgans de participació en la programació general de l'ensenyança i òrgans consultius d'àmbit nacional. El Consell Escolar de l'Estat.
55. Distribució de competències educatives entre l'Estat i les comunitats autònomes. Les competències estatals en matèria d'educació.
ANNEX IV-B
Part B del temari de la fase d'oposició del procediment d'accés al cos d'inspectors d'Educació
1. La comunitat autònoma en el marc de la Constitució Espanyola. L'estatut d'autonomia: estructura i contingut. Competències educatives. L'Administració educativa de la comunitat autònoma. Estructura orgànica. Competències dels diferents òrgans directius.
2. La funció pública en l'àmbit territorial de l'administració educativa corresponent. Deures i drets individuals i col·lectius dels funcionaris. Règim d'incompatibilitats. Convenis i acords sobre condicions de treball del personal laboral, personal funcionari d'administració i servicis i, especialment, del personal docent. Horaris de treball, llicències, vacacions i permisos.
3. El règim disciplinari del personal funcionari i laboral dependent de l'administració educativa corresponent. Implicacions en les tasques d'inspecció educativa. Els expedients disciplinaris: normes procedimentals.
4. La participació dels sectors socials en l'educació. Òrgans de participació. El consell escolar corresponent a l'administració educativa respectiva: estructura, composició i funcions. Altres formes de participació.
5. La Inspecció educativa en l'àmbit territorial de l'administració educativa corresponent. Organització i funcionament. Accés i provisió de llocs de treball. Formació dels inspectors i avaluació de la Inspecció.
6. El pla d'actuació de la Inspecció educativa en l'àmbit territorial de l'administració educativa corresponent: objectius, estructura i tipus d'actuacions. Aplicació, seguiment i avaluació del pla d'actuació.
7. Els drets de la infància. La protecció jurídica del menor en l'àmbit territorial de l'administració educativa corresponent. Responsabilitat penal dels menors.
8. Educació per a la convivència i per a la prevenció de conflictes i resolució pacífica d'estos. El pla de convivència. Drets i deures de l'alumnat en l'àmbit territorial de l'administració educativa corresponent.
9. Els servicis complementaris en els centres de l'àmbit territorial de l'administració educativa corresponent. Principis d'actuació que regixen la seua organització i funcionament. Actuacions de la Inspecció educativa en la planificació i avaluació d'estos servicis.
10. Planificació, organització i supervisió de l'escolarització de l'alumnat en els centres sostinguts amb fons públics. Normativa específica que ho regula en l'àmbit territorial de l'administració educativa corresponent.
11. El currículum de l'etapa d'Educació Infantil: objectius, continguts, mètodes pedagògics i criteris d'avaluació.
12. El currículum de l'Educació Primària: objectius, competències bàsiques, continguts, mètodes pedagògics i criteris d'avaluació.
13. El currículum de l'Educació Secundària Obligatòria: objectius, competències bàsiques, continguts, mètodes pedagògics i criteris d'avaluació.
14. El currículum del Batxillerat: objectius, organització i principis pedagògics.
15. La Formació Professional. Objectius. Condicions d'accés. Contingut i organització de l'oferta. Criteris d'avaluació.
16. L'atenció i escolarització de l'alumnat amb necessitat específica de suport educatiu en l'àmbit territorial de l'administració educativa corresponent. Identificació primerenca i valoració. Modalitats d'escolarització.
17. La direcció i la gestió dels centres docents. Procediment de selecció i nomenament de directors i directores en l'àmbit territorial de l'administració educativa corresponent. Suport i reconeixement a l'exercici de la funció directiva.
18. L'avaluació educativa de l'alumnat en relació amb els objectius, continguts, criteris d'avaluació i, si és el cas, competències bàsiques. Tipus i instruments d'avaluació. Avaluació i recuperació. Avaluació i promoció escolar. Drets de l'alumnat a una avaluació d'acord amb criteris objectius. Actuació de la Inspecció educativa.
19. Les tecnologies de la informació i la comunicació en els centres escolars. La seua utilització en els àmbits d'administració i gestió i com a instruments didàctics. Realitzacions pràctiques en l'àmbit territorial de l'administració educativa corresponent. Paper de la Inspecció d'Educació en la seua promoció i difusió.
20. L'orientació educativa i professional en l'àmbit territorial de l'administració educativa corresponent. La funció tutorial com a integrant de la funció docent en les distintes ensenyances de règim general i de règim especial. Funcions dels departaments d'orientació i equips d'orientació educativa i psicopedagògica.
21. Drets i deures lingüístics a Espanya. La Constitució i els estatuts d'autonomia. Règim de cooficialitat lingüística en territoris autonòmics. Lleis de normalització lingüística. Jurisprudència.
Annex V
Part B del temari de la fase d'oposició del procediment d'accés al cos d'inspectors d'Educació específic de l'administració educativa de la Comunitat Valenciana.
Tema 1. La xarxa de centres i servicis educatius públics a la Comunitat Valenciana: organització territorial, tipus de centres i modalitats d'oferta educativa. Requisits mínims dels centres. Normativa d'aplicació. Intervenció de la Inspecció educativa.
Tema 2. Centres privats i centres privats concertats. Tipus de centres i modalitats d'oferta educativa a la Comunitat Valenciana. Requisits mínims dels centres docents. Expedients d'autorització dels centres privats. Normativa d'aplicació. Intervenció de la Inspecció educativa.
Tema 3. Organització i funcionament de les escoles infantils i dels col·legis d'Educació Infantil i Primària. Normativa aplicable.
Tema 4. Organització i funcionament dels instituts d'Educació Secundària. Normativa aplicable.
Tema 5. Organització i funcionament dels centres integrats de Formació Professional. Normativa aplicable.
Tema 6. El primer cicle d'Educació Infantil. Organització i funcionament. Requisits mínims dels centres. Oferta d'estos servicis en l'àmbit territorial de la Comunitat Valenciana. Normativa aplicable.
Tema 7. Els Programes de Qualificació Professional Inicial en l'Educació Secundària Obligatòria. Legislació aplicable. Organització i funcionament d'estos programes en l'àmbit territorial de la Comunitat Valenciana. Actuació de la Inspecció educativa.
Tema 8. Les ensenyances per a les persones adultes en l'àmbit territorial de la Comunitat Valenciana. Normativa bàsica. L'educació a distància a la Comunitat Valenciana. Funcions i competències de la Inspecció educativa en este àmbit.
Tema 9. Les ensenyances de règim especial en l'àmbit territorial de la Comunitat Valenciana. Centres que les impartixen amb indicació de les respectives especialitats. Estructura, organització i disseny curricular. Normativa aplicable.
Tema 10. Avaluació interna i externa dels centres docents. Avaluació de processos i avaluació de resultats. Models i mètodes d'avaluació institucional. Funcions i competències de la Inspecció d'Educació en l'àmbit territorial de la Comunitat Valenciana.
Tema 11. L'avaluació del professorat a la Comunitat Valenciana. La valoració de la funció docent i avaluació de la funció directiva. Actuació de la Inspecció educativa.
Tema 12. La formació del professorat en l'àmbit territorial de la Comunitat Valenciana. Institucions i modalitats de formació. Estructura i funcionament.
Tema 13. La compensació educativa. Mesures d'intervenció educativa per a este tipus d'alumnat. Escolarització de l'alumnat de compensatòria. Programes PROA i PASE. Programes per a la millora de l'èxit escolar. Programes experimentals. Normativa d'aplicació.
Tema 14. La gestió dels recursos econòmics i humans en els centres sostinguts amb fons públics. Documents institucionals dels centres educatius. Normativa aplicable. El paper de la Inspecció en la gestió econòmica dels centres.
Tema 15. La responsabilitat civil i patrimonial de l'administració valenciana. La responsabilitat penal dels funcionaris públics. Normativa aplicable.
Tema 16. La gestió de qualitat en l'administració educativa. Models per a la seua implantació. Avaluació de la qualitat. Normes que regulen l'atenció al ciutadà. La normativa vigent en matèria de protecció de dades de caràcter personal.
Tema 17. Les llengües estrangeres a la Comunitat Valenciana: l'ensenyança i l'aprenentatge de les llengües estrangeres. Programes d'educació bilingüe i plurilingües a la Comunitat Valenciana. Normativa aplicable.
Annex VI
Titulacions que eximixen de les proves de coneixements dels idiomes oficials de la Comunitat Valenciana.
- Llicenciat en Filologia, secció Hispànica (Valenciana), o llicenciat en Filosofia i Lletres, divisió Filologia (Filologia Valenciana), sense perjuí del que disposa el Reial Decret 1954/1994, de 30 de setembre.
- Diploma de Mestre de Valencià.
- Certificat de Capacitació per a l'ensenyament en valencià.
- Certificat d'Aptitud per a l'ensenyament en Valencià.
- Certificat de Grau Superior de la Junta Qualificadora de Coneixements de Valencià.
- Certificat de Grau Mitjà de la Junta Qualificadora de Coneixements de Valencià.
- Certificat universitari que acredite haver superat el Nivell II del Pla de Formació Lingüisticotècnica en Valencià del Professorat no universitari.
- Certificat universitari que acredite haver superat el curs Superior dels Cursos de Lingüística Valenciana i la seua Didàctica.
- Certificat universitari que acredite haver superat el curs Mitjà dels Cursos de Lingüística Valenciana i la seua Didàctica.
- Certificat acadèmic d'haver superat el Certificat d'Aptitud de Valencià, expedit per les escoles oficials d'idiomes.
- Certificat acadèmic d'haver superat el Cicle Elemental de Valencià, expedit per les escoles oficials d'idiomes.
- Certificat de Nivell Intermedi de valencià expedit per les escoles oficials d'idiomes.
- Certificat de Nivell Avançat de valencià expedit per les escoles oficials d'idiomes.
- Acreditació d'haver cursat i aprovat Valencià en almenys tres cursos d'entre BUP i COU.
- Acreditació d'haver cursat i aprovat Valencià en tots els cursos de la Formació Professional.
- Acreditació d'haver cursat i aprovat Valencià en tots els cursos del Batxillerat.
- Haver obtingut la qualificació d'apte en la prova corresponent a les oposicions convocades a partir de l'any 2002.
Per a l'exempció de la prova de castellà:
- Titulació universitària expedida per una universitat espanyola.
- Títol de Batxillerat (BUP) o Batxillerat (LOGSE) expedit per l'Estat espanyol.
- Títol de tècnic especialista (FP2) o tècnic superior expedit per l'Estat espanyol.
- Diploma d'Espanyol com a llengua estrangera (nivell superior) o Certificat d'Aptitud d'espanyol per als estrangers expedit per les escoles oficials d'idiomes.
- Haver obtingut la qualificació d'apte en la prova corresponent a les oposicions convocades a partir de l'any 2002Annex VIII
Ubicació de les direccions territorials d'Educació
DIRECCIÓ TERRITORIAL D'EDUCACIÓ D'ALACANT
C. Carratalá, 47
03779 ALACANT
DIRECCIÓ TERRITORIAL D'EDUCACIÓ DE CASTELLÓ
Av. del Mar, 23
12771 CASTELLÓ
DIRECCIÓ TERRITORIAL D'EDUCACIÓ DE VALÈNCIA
EDIFICI PROP II
C. Gregorio Gea, 14
46190 VALÈNCIA